ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση της οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 91/440/ΕΚ του Συμβουλίου για την ανάπτυξη των κοινοτικών σιδηροδρόμων

2002/0025 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση της οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 91/440/ΕΚ του Συμβουλίου για την ανάπτυξη των κοινοτικών σιδηροδρόμων

1- ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της πρότασης στο ΕΚ και το Συμβούλιο: (έγγραφα COM(2002) 21 τελικό - 2002/0022 (COD) COM(2002) 22 τελικό - 2002/0023 (COD) COM(2002) 23 τελικό - 2002/0024 (COD) COM(2002) 25 τελικό - 2002/0025 (COD)) : // 25.1.2002

Ημερομηνία της γνώμης της Ευρωπαϊκής Οικονομικής και Κοινωνικής Επιτροπής: // 19.9.2002

Ημερομηνία της γνώμης του Ευρωπαϊκού Κοινοβουλίου κατά την πρώτη ανάγνωση: // 14.1.2003

Ημερομηνία διαβίβασης της τροποποιημένης πρότασης: // Ουδέν

Ημερομηνία έγκρισης της κοινής θέσης: // 25.6.2003

2- ΘΕΜΑ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Πρόκειται για τέσσερις συνδεδεμένες νομοθετικές προτάσεις:

- Πρόταση τροποποίησης της οδηγίας 91/440 με στόχο να διευρυνθούν τα δικαιώματα πρόσβασης στις υποδομές ώστε να καλύπτονται και οι υπηρεσίες σιδηροδρομικών μεταφορών εμπορευμάτων εντός των κατών μελών και να επιταχυνθεί το άνοιγμα της αγοράς.

- Πρόταση οδηγίας για τη σιδηροδρομική ασφάλεια για τον ορισμό των καθοριστικής σημασίας στοιχείων των συστημάτων ασφαλείας του φορέα διαχείρισης των υποδομών και των σιδηροδρομικών επιχειρήσεων. Πρόκειται για την ανάπτυξη κοινής μεθόδου σχετικά με την ασφάλεια και τη συγκρότηση κοινού συστήματος σχετικά με την έκδοση, το περιεχόμενο και την ισχύ των πιστοποιητικών ασφαλείας. Τέλος, αφορά την καθιέρωση, όπως και σε άλλους τομείς, της αρχής της ανεξαρτησίας των τεχνικών ερευνών σε περίπτωση ατυχημάτων.

- Πρόταση κανονισμού για την ίδρυση ευρωπαϊκού οργανισμού σιδηροδρόμων ο οποίος να παρέχει τεχνική υποστήριξη στις εργασίες σχετικά με τη διαλειτουργικότητα και την ασφάλεια. Τα πεδία δραστηριοτήτων του προβλέπεται να είναι αφενός η ανάπτυξη κοινών προτύπων ασφάλειας και η ανάπτυξη και η διαχείριση ενός συστήματος ελέγχου των επιδόσεων στον τομέα της ασφάλειας και αφετέρου, η διαχείριση μακροπρόθεσμα του συστήματος εκπόνησης, καταχώρισης και ελέγχου των τεχνικών προδιαγραφών διαλειτουργικότητας.

- Τροποποίηση των οδηγιών για τη διαλειτουργικότητα 96/48/ΕΚ και 2001/16/ΕΚ. Εν προκειμένω, πέραν των απαιτούμενων προσαρμογών λόγω των αναφερόμενων προτάσεων για τις οδηγίες διαλειτουργικότητας, πρωτίστως επιδιώκεται η συνέπεια μεταξύ των πεδίων εφαρμογής του δικτύου στο οποίο θα εξασφαλιστεί ανοικτή πρόσβαση και του δικτύου για το οποίο θα ισχύσουν οι κανόνες διαλειτουργικότητας.

3- ΣΧΟΛΙΑ ΕΠΙ ΤΗΣ ΚΟΙΝΗΣ ΠΡΟΤΑΣΗΣ

3.4 Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 96/48/ΕΚ του Συμβουλίου και της οδηγίας 2001/16/ΕΚ σχετικά με τη διαλειτουργικότητα του διευρωπαϊκού σιδηροδρομικού συστήματος

Εξέταση της γνώμης του Ευρωπαϊκού Κοινοβουλίου

Το Ευρωπαϊκό Κοινοβούλιο υποστήριξε την πρόταση της Επιτροπής σχετικά με τη διεύρυνση του πεδίου εφαρμογής των οδηγιών σε ολόκληρο το σιδηροδρομικό δίκτυο. Δίχως να αμφισβητήσει την ως άνω αρχή, το Συμβούλιο υιοθέτησε σταδιακότερη προσέγγιση και διευκρίνισε τα επιμέρους στάδια της ως άνω διεύρυνσης (άρθρο 2), πράγμα το οποίο έγινε δεκτό από την Επιτροπή.

Σε ό,τι αφορά τα νέα στοιχεία που καθιερώθηκαν με τις τροπολογίες του Κοινοβουλίου, εν σχέσει προς την αρχική πρόταση της Επιτροπής, για τα οποία η Επιτροπή είχε εκφράσει θετική γνώμη, το Συμβούλιο δεν υιοθέτησε στο παρόν στάδιο τον ορισμό της έννοιας της θέσης σε λειτουργία (τροπολογίες 4 και 14), της συσκευής καταχώρισης (τροπολογίες 9 και 19), τη διάταξη σχετικά με τη λειτουργική επικοινωνία (τροπολογίες 10 και 20), καθώς και πολλές βελτιώσεις των κειμένων δευτερεύουσας σημασίας.

Νέες διατάξεις που θεσπίστηκαν από το Συμβούλιο

Ουδεμία

4- ΣΥΜΠΕΡΑΣΜΑΤΑ

Η Επιτροπή υποστηρίζει τα κείμενα της κοινής θέσης.

Εντούτοις, σε ό,τι αφορά τον οργανισμό, η Επιτροπή επιθυμεί να επισύρει την προσοχή στην επικείμενη έγκριση πρότυπων διατάξεων για όλους τους οργανισμούς αφού τεθεί σε ισχύ ο νέος δημοσιονομικός κανονισμός.

5- ΔΗΛΩΣΕΙΣ ΤΗΣ ΕΠΙΤΡΟΠΗΣ

Οι κάτωθι δηλώσεις καταχωρήθηκαν εκ μέρους της Επιτροπής στα πρακτικά του Συμβουλίου για τις μεταφορές της 28ης Μαρτίου 2003:

- «Η Επιτροπή προτίθεται να υποβάλει έως τα τέλη του 2003 στο Ευρωπαϊκό Κοινοβούλιο και το Συμβούλιο πρόταση σχετικά με την καθιέρωση ευρωπαϊκού διπλώματος οδήγησης για οδηγούς τραίνων. Επιπλέον, η Επιτροπή υποστηρίζει πλήρως και ενθαρρύνει τις εργασίες που εκτελούνται στο πλαίσιο του ευρωπαϊκού κοινωνικού διαλόγου από τους κοινωνικούς εταίρους, σύμφωνα με το άρθρο 139 της συνθήκης, σε ό,τι αφορά την εναρμόνιση των χρόνων οδήγησης και ανάπαυσης για τους μηχανοδηγούς και το προσωπικό που συνοδεύει τα τραίνα.

- Η Επιτροπή δηλώνει ότι οι τελικές δημοσιονομικές ανάγκες για τον ευρωπαϊκό οργανισμό σιδηροδρόμων εξαρτάται από την επίτευξη σαφούς συμφωνίας μεταξύ του Συμβουλίου και του Ευρωπαϊκού Κοινοβουλίου σε ό,τι αφορά τις αρμοδιότητες του εν λόγω οργανισμού. Οι ανάγκες αυτές, των οποίων επιχειρήθηκε ήδη η πρώτη αξιολόγηση στο δημοσιονομικό δελτίο που επισυνάφθηκε στη νομοθετική πρόταση, θα πρέπει να μεταφραστούν στις ετήσιες δημοσιονομικές απαιτήσεις που υποβάλλει η Επιτροπή στο Συμβούλιο και το Κοινοβούλιο ως αρχή του προϋπολογισμού. Ακριβής εκτίμηση των ως άνω αναγκών για την περίοδο 2004-2006 μπορεί να επιχειρηθεί μόνον εφόσον ολοκληρωθεί η διαδικασία συναπόφασης.

- Οι εκτιμήσεις που θεσπίζονται στις παραγράφους 4 και 5 του άρθρου 8 της οδηγίας για την ασφάλεια δεν αποτελούν σύστημα προέγκρισης.»